## Rješenje kojim se trgovačkom društvu Hidroelektra Niskogradnja d.d., Zagreb, odobrava prospekt o izdavanju 24.955 redovnih dionica na ime, privatnom ponudom

### NN 134/2008 (19.11.2008.), Rješenje kojim se trgovačkom društvu Hidroelektra Niskogradnja d.d., Zagreb, odobrava prospekt o izdavanju 24.955 redovnih dionica na ime, privatnom ponudom

HRVATSKA AGENCIJA ZA NADZOR FINANCIJSKIH USLUGA

3796

Sukladno odredbama članka 15. stavak 1. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine«, broj 140/05), članka 22. stavka 4. Zakona o tržištu vrijednosnih papira (»Narodne novine«, broj 84/02, 138/06; u daljnjem tekstu: Zakon), a na temelju zahtjeva trgovačkog društva Hidroelektra Niskogradnja d.d., Zagreb, Zeleni trg 6a, za odobrenjem prospekta o izdavanju dionica privatnom ponudom, Uprava Hrvatske agencije za nadzor financijskih usluga, na sjednici održanoj 13. studenoga 2008. godine donijela je

RJEŠENJE

O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Hidroelektra Niskogradnja d.d., Zagreb, Zeleni trg 6a, odobrava se prospekt o izdavanju do najviše 24.955 redovnih dionica na ime, privatnom ponudom, ukupne vrijednosti od najviše 2.495.500 kuna, pojedinačne nominalne vrijednosti 100,00 kuna po dionici.

2. Ovo rješenje objaviti će se u »Narodnim novinama«.

Obrazloženje

Trgovačko društvo Hidroelektra Niskogradnja d.d., Zagreb, Zeleni trg 6a (u daljnjem tekstu: Društvo) podnijelo je Hrvatskoj agenciji za nadzor financijskih usluga 5. rujna 2008. godine zahtjev za odobrenje prospekta o izdavanju dionica privatnom ponudom, a 7. studenoga 2008. godine njegovu zadnju izmjenu i dopunu te priloge sukladno Zakonu i Pravilniku o sadržaju zahtjeva i prilozima za odobrenje prospekta i skraćenom prospektu (»Narodne novine«, broj 118/03, dalje: u daljnjem tekstu Pravilnik).

U provedenom postupku po zahtjevu, utvrđeno je da je 19. lipnja 2008. godine Glavna skupština Društva donijela Odluku o povećanju temeljnog kapitala (dalje u tekstu: Odluka).

Sukladno navedenoj Odluci Glavne skupštine Društva, temeljni kapital povećat će sa iznosa od 62.388.100,00 kuna za iznos od najviše 2.495.500,00 kuna na ukupni iznos od najviše 64.883.600,00 kuna, i to izdavanjem do najviše 24.955 novih redovnih dionica na ime, privatnom ponudom, u nematerijaliziranom obliku, nominalne vrijednosti 100,00 kn po dionici, uplatom u novcu.

Nove dionice predmetnog izdanja ulagatelji uplaćuju u iznosu od 300,00 kuna za jednu dionicu.

Sukladno Odluci Glavne skupštine Društva, pravo na upis novih dionica ostvaruju isključivo postojeći dioničari Društva i to prema stanju upisa u registru dionica kod Središnje depozitarne agencije, Zagreb, Heinzelova 62a, na dan donošenja Odluke 19. lipnja 2008. godine, te će im se sukladno tom stanju upisa dostaviti Prospekt izdanja iz točke 1. izrjeke ovog Rješenja.

Upis i uplata dionica predmetnog izdanja obavljat će se u dva kruga.

U prvom krugu svakom dioničaru pripada pravo na upis i uplatu određenog broja dionica koji odgovara njegovom razmjernom udjelu u postojećem temeljnom kapitalu.

S obzirom da se temeljni kapital Društva povećava za maksimalno 4,00%, dioničari u prvom krugu upisa i uplate upisuju dionice u omjeru 25:1 (dvadesetpet postojećih dionica daje pravo na upis jedne nove dionice).

Rok za upis i uplatu dionica u prvom krugu počinje teći prvog dana od dostave Prospekta dioničarima, a trajat će 14 dana računajući od dana dostave Prospekta. Danom dostave smatra se dan predaje Prospekta preporučeno pošti, na adresu dioničara, evidentiranu u registru dionica kod Središnje depozitarne agencije.

Pravo na upis dionica u drugom krugu imaju dioničari koji u potpunosti iskoriste pravo prvenstva u prvom krugu te oni koji označe na upisnici da žele sudjelovati u drugom krugu upisa, uz primjenu razmjernosti njihovih udjela, odnosno razmjerno broju upisanih i uplaćenih dionica u prvom krugu svakog pojedinog dioničara u odnosu na ukupan broj upisanih i uplaćenih dionica u prvom krugu, a mogu upisati samo onaj broj koji nije upisan u prvom krugu upisa i uplate.

Upis i uplata dionica u drugom krugu upisa i uplate počinje teći u roku od 5 dana nakon isteka razdoblja za upis i uplatu dionica u prvom krugu, a trajati će 7 dana od dana početka upisa.

Upis i uplata novih dionica obavlja se popunjavanjem, potpisom i predajom obrasca upisnice Društvu preporučeno poštom, te uplatom cijene izdanja novih dionica, a u iznimnih slučajevima Društvo će zainteresiranim dioničarima predaju upisnice omogućiti i na drugi vjerodostojan način.

Predmetno izdanje smatrat će se uspješnim ukoliko u navedenom roku za upis i uplatu bude upisano i uplaćeno 90 % izdanja dionica.

Društvo je uplatilo naknadu i administrativnu pristojbu sukladno Pravilniku o vrsti i visini naknada i administrativnih pristojba Hrvatske agencije za nadzor financijskih usluga (»Narodne novine« broj 45/06,11/07).

Ocjenjujući navedeno činjenično stanje, Agencija utvrđuje da su uz zahtjev za odobrenje Prospekta o izdavanju dionica Društva privatnom ponudom, od 5. rujna 2008. godine, priloženi svi prilozi propisani Zakonom i Pravilnikom te da podneseni Prospekt sadrži sve podatke u skladu s odredbom članka 21. i 26. stavak 2. Zakona.

Kako su ispunjeni uvjeti za odobrenje podnesenog Prospekta, sukladno odredbi članka 22. stavka 4. Zakona, valjalo je riješiti kao u izrjeci.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« broj 140/05), ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/08-11/17

Urbroj: 326-111/07-9

Zagreb, 13. studenoga 2008.

Zamjenik predsjednika Uprave
Ivan Vrljić, v. r.

Rješenje, NN 134/2008-3796